चाट-पकौड़ी के लिए लारियों को कुशलबाग में खड़ा करवाया जाएगा
बांसवाड़ा| सड़कोंपर तेजी से बढ़ती गुमटियों और लारियों की संख्या के कारण असुरक्षित होते यातायात के मद्देनजर नगर परिषद में स्ट्रीट वेंडर संबंधी बैठक आयोजित की गई।
बैठक में अग्रिम व्यवस्था होने तक चाट-पकौड़ी की लारियों को कुशलबाग मैदान के अंदर खड़ा करवाने का तय किया गया। सभापति मंजुबाला पुराेहित, उपसभापति महावीर बोहरा और अायुक्त प्रभुलाल भाबोर की मौजूदगी में गुमटी एसोसिएशन के अध्यक्ष और ठेलागाड़ी एसोसिएशन के अध्यक्ष के अलावा शहर के प्रमुख व्यापारी निमेष मेहता, झूलेलाल मार्केट के अनिल मेठानी ने अपने सुझाव दिए, जिसमें खास तौर से सड़क पर बढ़ते अतिक्रमण का मुद्दा प्रमुख रूप से उभरा। बैठक में इस बात पर भी चर्चा हुई कि शहर में 400 गुमटियां हैं, लेकिन 200 का ही किराया रहा है। ऐसा ही हाल 1300 लारियों का भी है।
इससे नगर परिषद को भी आय नहीं होने से राजस्व की हानि हो रही है और इसके ठीक उलट सड़क पर अव्यवस्था और गंदगी का आलम होने से जनस्वास्थ्य को प्रभावित करने वाले बदतर हालात बनते हैं। बैठक में स्ट्रीट वेंडर स्कीम के तहत नगर परिषद की ओर से सर्वे करवा कर पांच जोन का चयन किया गया है।
इस संबंध में प्रस्ताव बनाकर स्वायत्तशासन निदेशालय को भेजे जाएंगे, जहां से स्वीकृति आने के बाद पांचों जोन में गुमटीधारकों, लारीधारकों को सेट किया जाएगा। जिनके नाम, व्यवसाय और पते की जानकारी नगर परिषद द्वारा सूचीबद्ध कर उन्हें पहचान पत्र दिए जाएंगे। सभापति मंजुबाला पुरोहित ने बताया कि अभी प्रारंभिक बैठक आयाेजित कर हालात का आकलन किया गया है और इस संबंध में सर्वे करवाकर आवश्यक निर्णय लिए जाएंगे। उन्होंने बताया कि अगली व्यवस्था तक चाट-पकौड़ी की लारियों को कुशलबाग मैदान के अंदर खड़ा करवाया जाएगा और बाद में अलग से व्यवस्था की जाएगी।
hin_Deva hin_Deva hin_Deva hin_Deva hin_Deva